Налшык кIапсэ парк къыщызэIуах
Налшык и щIыпIэ нэхъ дахэхэм ящыщ зым — ЕплIанэ гуэлым деж — кIапсэ парк, е нэгъуэщIу жыпIэмэ, Пандэ парк къыщызэIуах. Урысейм щыIэ апхуэдэ паркхэм инагъкIэ я етIуанэ хъунущ ар. Япэ увыпIэр — Москва, ещанэр — Волгоград иIыгъщ.
Балигъхэми сабийхэми я зыгъэпсэхугъуэ махуэхэр нэгузыу-жьу икIи я узыншагъэр ирагъэфIакIуэу «Олаф паркым» накъыгъэм и пэхэм щыщIэдзауэ щагъэкIуэну Iэмал щыIэщ. Зызыгъэпсэхуну зыфIэфIхэм папщIэ лъагъуиплI къызэрагъэпэщащ: «гъуэжь», «удзыфэ», «щIыху», «плъыжь».
«Гъуэжьыр» — нэхъ цIыкIу дыдэхэм хухахащ. Я адэ-анэхэм я гъусэу сабийхэм щIэщыгъуэу загъэпсэхуфынущ. Маршрутым и инагъыр зэрыхъур зы метррэ ныкъуэрэщ. Ар яхуэгъэзащ илъэситIым щIигъуа цIыкIухэм.
«Удзыфэр» — ику ит маршрутщ. Метрищ хъу лъагагъым тетщ ар. Зи инагъыр зы метррэ сантиметр 30-м щIигъу сабийхэм папщIэ къызэрагъэпэщащ ар.
«ЩIыхур» — балигъхэмрэ ныбжьыщIэхэмрэ яйщ. Абы метритху и лъагагъщ.
«Плъыжьыр» — узыпхыкIыну нэхъ гугъу дыдэхэм ящыщщ. Абы метрий и лъагагъщ.
«Олаф паркыр» иухуащ «Искатели приключений» IуэхущIапIэм. Трассэ псори шынагъуэншагъэм зэрызыщыпхъумэну IэмэпсымэхэмкIэ къызэрагъэпэщащ. Абы щылэжьэнухэмрэ екIуэлIэнухэмрэ ахэр къызэра- гъэсэбэпынум хэзыгъэгъуазэ дерс-хэр ятынущ.
IуэхущIапIэм и лэжьакIуэхэм илъэсих хъуауэ кIапсэ паркхэр яухуэ. Абыхэм Урысейм и къалэ 16-м, СНГ-м апхуэдэ Iуэху 50-м щIигъу щызэфIахащ.
«Олаф паркыр» социальнэ IуэхущIапIэуи къэплъытэ хъунущ. Махуэ хэхахэм абы пщIэншэу ирагъэблэгъэнущ унагъуэ хуэмыщIахэм, интернатхэм, класс щхьэхуэхэм щыщ сабийхэр. Еджэным нэхъ къыхэжаныкI ныбжьыщIэхэми Iэмал яIэнущ паркым я зэфIэкI щеплъыжыну.
Къыхэгъэщыпхъэщ апхуэдэ проект Налшык япэу зэрыщагъэзащIэр. Жэщым паркыр ягъэнэхунущ икIи яхъумэнущ.
Налшык къалэ администрацэм и
пресс-IуэхущIапIэ.
